এর আগে প্রধান অতিথি জমিয়াতুল মোদার্রেছীনের সভাপতি এ এম এম বাহাউদ্দীন সম্মেলন স্থলে পৌঁছিলে পটুয়াখালী-পিরোজপুর-বরিশাল-ভোলা-বরগুনা-ঝালকাঠি জেলা ও বিভিন্ন উপজেলা থেকে আগত বিপুল সংখ্যক মাদরাসা শিক্ষক-কর্মচারী শ্লোগানে শ্লোগানে উচ্ছাস প্রকাশ করে তাকে স্বাগত জানান। মঞ্চে সংগঠনের নেতৃবৃন্দ প্রধান অতিথিকে পুস্পস্তবক উপহার দিয়ে বরণ করে নেন। জমিয়াতুল মোদার্রেছীনের সভাপতিকে কাছে পেয়ে উপস্থিত দক্ষিণাঞ্চলের আলেম-ওলামা-শিক্ষকরা আবেগাপ্লুত হয়ে পড়েন। তাঁকে এক নজর দেখা এবং অতিথির সঙ্গে কথা বলার জন্য তৌহিদী জনতার ভীড় ঠেলে কাছে আসেন। মাদরাসা শিক্ষার উন্নতি এবং শিক্ষকদের মর্যাদা আদায়ের গুরুত্বপূর্ণ ভূমিকা পালনের জন্য প্রধান অতিথির প্রতি তারা কৃতজ্ঞতা প্রকাশ করেন। অনেকেই প্রধান অতিথির পিতা মরহুম হজরত মাওলানা এম এ মান্নান (রাহ.) মাদরাসা শিক্ষায় অবদানের কথা স্মরণ করেন।